
Tak ako každý rok aj tento rok sme za prispenia nášho Obecného úradu usporiadali zájazd. Teraz to bolo do Budapešti. Hlavnou atrakciou bola prehliadka Tropicaria a Oceanária. Videli sme 1,6 miliónov litrové žraločie akvárium s 11 metrovým tunelom, kde nám žraloky a iné ryby plávali ponad hlavu. Ďalej sme videli korálové útesy, bazén s rajami, dažďový prales s aligátormi, kde bola napodobnená aj búrka. Potom to boli opice, korytnačky, leguány, motýle, hmyz žaby, hady a rôzny vtáci, ktorí nám lietali ponad hlavy.


Ešte predtým sme sa autobusom vyviezli na pahorok Gellért s Citadelou, kde bol pekný výhľad na Parlament. Prezreli sme si prekrásnu Baziliku svätého Štefana, historické Námestie hrdinov. Je pravda, že sme sa viac vozili v autobuse, čo bolo spôsobené dopravnou situáciou v Budapešti a tým, že autobus mohol odbočovať iba doprava a tak sa stalo, že sme museli absolvovať aj niekoľko kilometrov keď sme sa chceli dostať napr. do Baziliky. Ale myslím si, že na to sme už zabudli a spomíname len na to pekné, čo sme videli. Zájazdu sa zúčastnilo 35 ľudí


Dňa 9.6.2010 sa konal 10. turistický zraz seniorov v Smoleniciach, ktorého sa zúčastnilo 9 našich členov. Tak ako každý rok boli vytvorené tri skupiny a to na 12 km trasu, 6 km trasu a 3 km trasu po prekrásnom okolí Smolenického zámku. Po návrate sme si zajedli dobrého gulášu a počúvali piesne skupiny DODO v reštaurácii Ivan Kopúnek.


Ďalšou akciou, ktorej sa zúčastnili naši členovia bol 3. okresný športový deň v Horných Orešanoch. Z našej organizácie sa zúčastnilo 9 členov, ktorí sa svojimi výkonmi  pričinili, že sme ako organizácia skončili na prvom mieste. Obdŕžali sme diplom a medailu, ktorá je z vyzdobeného perníka. A teraz prehľad o umiestnení  jednotlivých členov. Prvé miesto získal pán Jozef Lapšanský a to v hode granátom, v hode kriketovou loptičkou a vo vrhu guľou. Druhé miesto získala pani Irena Danišovičová v streľbe zo vzduchovky a tretie miesta získali pani Ľudmila Bačíková v chôdzi na 1 km a pán Milan Orlický v behu na 2 km. Gratulujeme im k úspechom o to viac, že pretekali za veľmi horúceho počasia a dali zo seba všetko, aby dôstojne reprezentovali našu obec


Pán Jozef Lapšanský sa v auguste zúčastnil na celoslovenských pretekoch vo Svidníku. Tam získal 1. miesto v hode granátom na cieľ a 4. miesto v stolnom tenise.  Je to veľmi pekné umiestnenie a reprezentácia našej obce v rámci celého Slovenska. K umiestneniu p. Lapšanskému gratulujeme a ďakujeme za úspešnú reprezentáciu.

